
Az aggregatív többsejtűség kialakulásának csoportszelekciós modellezése

A többsejtűség kialakulása alaposan kutatott témakör a nagy evolúciós átmenetek közül. Az evolúció során egymástól függetlenül többször kialakult. Két fő típusa a klonális (osztódás után együtt maradó) és az aggregálódó (inger hatására összegyűlő sejtek) többsejtűség.
Kutatásomban a térbeliség szerepét vizsgáltam a csoportszelekció és a többsejtűség kialakulásában. Térbeli modellben vizsgáltam kooperátor és csaló fenotípusok terjedését. Arra kerestem választ, segíti-e a gócképződés a kooperátorok túlélését időben, heterogén környezetben. Két sejtvonal található a modellben, mivel a rövid időhosszok miatt elhanyagoltam a mutációkat. Állandó környezetben a gyorsabban szaporodó csalók (gyorsabb növekedésűek, nem asszociálnak) kiszorítják a kooperátorokat (részt vesznek a csoportképzésben, lassabban szaporodnak). Rossz körülmények között (élelemhiány) a kooperátorok gócot képeznek, mellyel új területre jutnak. Célom volt megtudni, hogy ha a legjobban asszociált góc kerül át az új élőhelyre, akkor az asszociálódás és gócképződés elég előnyt ad-e a kooperáló sejteknek a túlélésre. A kérdés megválaszolásához kétféleképpen kerültek ki a kolonizáló sejtek: véletlenszerűen és asszociáltság alapján.
Úgy találtam, hogy míg a legtöbb esetben a random sejtkiválasztódásnál a kooperáló sejtek hamar kihaltak, addig a góckereső sejtkiválasztódásnál nagyobb eséllyel éltek túl a következő kolonizációig. Összegzésképpen elmondható, hogy a többsejtűség kialakulásában szerepe van a térbeliségnek és a gócképződésnek.



